百合
作者：呂陶
朝代：宋

paragraphs: 盛夏衆芳息，景物殊寂寥。
庭前有百合，穎然學春嬌。
數枝己聳茂，百朵尤富饒。
擁蔽因巨葉，紛數假長條。
吐秀偏得地，爭妍欲干霄。
素粉間瓔珞，輕黄染瓊瑤。
靜若寶幢植，動如鳴佩搖。
盡向杲日麗，不畏炎風飄。
太守雅好事，得之詫朋僚。
綺思入新句，彩圖上輕綃。
衆目遂賞翫，英華不虛凋。
此物既異常，論議有以招。
人情愛惡間，輕重何以遼。
或謂花之祥，或譏草木妖。
嗟予豈博物，智慮隨日消。
欲窮造化理，茫昧增無聊。
疑此亦偶然，發之自根苗。
莫議妖與祥，爲公續長謠。